Igen i nat har der været skyderi i Københavns gader. En ung mand blev ramt af flere skud og var tidligere i kritisk tilstand. Nu er tilstanden stabil.

En 21-årig mand var fredag nat i livsfare, efter han blev ramt af et eller flere skud på Tomsgårdsvej i København.

Det oplyser den centrale efterforskningsleder, Kenneth Jensen, til TV 2.

- Den unge mand var i livsfare, da han blev bragt på hospitalet i nat, og han er stadig på operationsbordet, siger han ved 05-tiden lørdag morgen.

Lørdag eftermiddag meddeler politiet dog, at mandens tilstand er stabil.

Gerningsmand på fri fod

Københavns Politi modtog en anmeldelse klokken 00.11 om et skyderi ud for adressen Tomsgårdsvej 83 i Nordvestkvarteret.

Ingen er anholdt i forbindelse med skyderiet, men to personer i mørkt tøj er set løbe og cykle fra stedet. De stak af i retning mod Frederiksborgvej og Tuborgvej.

- Vi har ikke kunnet afhøre ham endnu, men har snakket med vidner på stedet, forklarer efterforskningslederen.

- Den unge mand kommer til stedet i en bil. De to formodede gerningsmænd står på et grønt område, men om den 21-årige bliver skudt i bilen eller på vej ud af den, er vi ved at efterforske, siger Kenneth Jensen.

Bandekonflikt i området

Siden midten af juni har der i København været adskillige skudepisoder, som muligvis er udløst af uoverensstemmelser mellem bander.

Men det er endnu uklart, om nattens skyderi er en del af den igangværende konflikt.

Politiet har som reaktion på de mange skyderier blandt andet oprettet midlertidige visitationszoner i de dele af København, hvor der er blevet affyret våben.

En visitationszone betyder, at politiet stikprøvevis kan undersøge personers kroppe, deres tøj, genstande og køretøjer.

I dele af Nordvestkvarteret er der fortsat visitationszone. Det samme gælder visse dele af Nørrebro.